
A GÁTFUTÓK TALAJFOGÁSÁNAK BIOMECHANIKAI ELEMZÉSE ÉS FEJLESZTÉSE

Kulcsszavak: gátfutás; talajfogási technika; dinamikus térd valgus; törzsstabilitás
A gátfutók helyes talajfogási technikájának elsajátítása elengedhetetlen a teljesítményük javítása és a sérülések kockázatának megelőzése végett. Ezért kutatásunkban célul tűztük ki a gátfutók talajfogási technikájának (többek között dinamikus térd valgus mértékének) felmérését és fejlesztését.
Prospektív, kvantitatív kutatásunkban 11 alany (7 lány, 4 fiú; 15,91± 1,64 év) vett részt. A résztvevőket célirányosan, személyesen választottuk ki a Sportolj Velünk Sportklubnál (SVSE) a 2022 júniusától 2022 szeptemberéig tartó időszakra. Beválasztási kritérium: SVSE igazolt atlétája, legalább felső tagozat, legalább fél éve gátfutó. Kizárási kritérium: az elmúlt fél évben bármilyen 2 hetet meghaladó, edzéskimaradást okozó mozgásszervi probléma, illetve a tréning több mint 20%-áról való hiányzás. Mért változók: krónikus bokainstabilitás (The Cumberland Ankle Instability Tool, CAIT), core izomerő (Plank teszt), lumbális motoros kontroll, izomerő (m. gluteus medius), gátfutás talajfogása (videóelemzés, dinamikus térd valgus és törzskontroll: váll-medence vonal mérése), gátvételkor való alany-gát távolság (videóelemzés). Alkalmazott tréning: 6 héten át heti kétszer 35 perces törzsstabilizáló tréning és nyújtó gyakorlatok. Alkalmazott statisztika: leíró, Kolmogorov-Smirnov teszt, párosított T-próba, Wilcoxon teszt, korrelációszámítás, Friedman teszt. (SPSS Statistic 24.0, p<0,05)
Szignifikáns összefüggést találtunk a dinamikus térd valgussal a gluteus medius izomerejét (r=-0,603; p<0,001), valamint a core izomerőt (r=-0,650, p<0,001) tekintve. Az az alany, aki jobb lumbális motoros kontrollal rendelkezett szignifikánsan alacsonyabban vette a gátat (r=0,474, p=0,005). A tréning hatására szignifikáns javulást értünk el a gluteus medius izomerő (p<0,05), a core izomerő (p=0,002), valamint a gátfutás talajfogásánál mért dinamikus térd valgus (p=0,009) esetében. Továbbá a váll-medence vonalnál (p<0,05) és plank tesztnél (p<0,001) volt javulás.
A gátfutók talajfogásánál mért dinamikus térd valgus mértéke összefüggésbe hozható a csípőkörüli- és core izmok erejével, melyek egy megfelelő mozgásprogrammal fejleszthetők és így a sérülések kockázati tényezője csökken. Míg a lumbális motoros kontroll fejlesztésével, a sportolónál alacsonyabb gátvételt tudunk elérni, ezáltal az összidejük is csökkeni tud, így érdemes a gáttechnika fejlesztésénél alkalmazni. 



